সিরিয়ার সেনাবাহিনীর জনবল প্রায় ৪ লাখ। অফিসারদের অধিকাংশই আলাভী,ফলে চলমান বিপ্লব দমনে বাশার পাচ্ছে সেনাবাহিনীর সিনিয়র অফিসারদের পূর্ণ সমর্থণ। সেনাবাহিনীর মূল কাজ হয়ে দাঁড়িয়েছে দেশের প্রতিরক্ষা নয়,জনগণের জানমালের নিরাপত্তাও নয়। বরং সেটি আসাদ পরিবারের শাসনকে নিরাপত্তা দেয়া। সে লক্ষে জনগণের বিরুদ্ধে সর্বপ্রকার শক্তি প্রয়োগ কোন ব্যাপারই নয়। অথচ বিপ্লবীদের দমনে সেনাবাহিনী থেকে মিশর,তিউনিসিয়া,ইয়েমেন বা লিবিয়ার স্বৈরাচারি শাসকবর্গ এরূপ সমর্থণ পায়নি। বরং মিশর ও লিবিয়ায় সেনাবাহিনীর বহু সদস্য জনগণের কাতারে নেমে এসছে। ফলে ঐসব দেশে বিপ্লব এতটা রক্তাত্ব হয়নি যা হচ্ছে সিরিয়ায়। দেশটিতে ট্যাংক, দুরপাল্লার কামান,হেলিকপ্টার গানশিপ ও বোমারু বিমান ব্যবহৃত হচ্ছে নগর ও গ্রামবাসীর বিরুদ্ধে। জনগণের রক্ত ঝরাতে সেনাবাহিনী একটুও পিছুপা হচ্ছে না। জনগণের অর্থে কেনা গুলি ব্যবহৃত হচ্ছে জনগণের বিরুদ্ধে। ব্রিটেনভিত্তিক Observatory of Human Rights এর মতে সেপ্টেম্বরের প্রথম সপ্তাহ অবধি ২৬ হাজার সিরিয়াবাসীর মৃত্যু হয়েছে। দিন দিন এ বিপ্লব আরো রক্তাত্ব হচ্ছে। ইতিমধ্যে তিন লাখ সিরিয়ান উদ্বাস্তু রূপে আশ্রয় নিয়েছে পাশ্ববর্তী জর্দান, তুরস্ক, লেবানন ও ইরাকে। প্রতিদিন শত শত মাইল পাড়ী দিয়ে সীমান্ত অতিক্রম করেছে হাজার হাজার মানুষ।